ক্লাস ওয়ান থেকে এসএসসি পর্যন্ত আমি পড়েছি গ্রামের স্কুলে। বলাবাহুল্য, আমাদের স্কুল ছিল কো-এডুকেশন। ছেলেমেয়ে একসঙ্গে পড়তাম। বড় ভাই-বোনরা প্রেমে পড়তেন। তাদের আবেগ-অনুভূতির প্রকাশের একমাত্র মাধ্যম ছিল চিঠি। ক্লাস সিক্স-সেভেনে পড়ার সময় আমরা ছিলাম বড়দের বিশ্বস্ত(!) পিওন। পরীক্ষায় খারাপ ফল করলে কেউ শাস্তি না পেলেও প্রেমের চিঠি ধরা পড়লে সে এক ভয়াবহ কাণ্ড! সপাং, সপাং বেতের বাড়ি অপেক্ষাকৃত কম শাস্তি। মেয়েদের স্কুলে যাওয়া বন্ধ আর ছেলেদের টিসি দেয়ার অনেক ঘটনাই ঘটেছে প্রেমের চিঠিকে কেন্দ্র করে।